PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra propunerii legislative pentru completarea 

Legii nr. 544 din 12 octombrie 2001 privind liberul acces
 la informaţiile de interes public


Propunerea legislativă pentru  completarea Legii nr. 544 din 12 octombrie 2001 privind liberul acces la informaţiile de interes public a fost transmisă Comisiei cu adresa nr. Pl.-x   79 din 19 februarie 2007.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru administraţie publică, amenajarea teritoriului şi echilibru ecologic, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi, care au avizat negativ textul propunerii legislative. În redactarea raportului, Comisia a ţinut cont de avizul Consiliului Legislativ nr. 1389 din 19.10.2006 precum şi de Punctul de vedere al Guvernului, nr. 3384/03.11.2006 care nu susţine aceasta iniţiativă legislativă. 
Prin obiectul de reglementare şi conţinutul său, propunerea legislativă  face parte din categoria legilor ordinare. 

Propunerea legislativă a fost respinsă de Senat, în şedinţa din  15 februarie  2007, în calitate de primă Cameră sesizată.

Propunerea legislativă a fost dezbătută în şedinţele Comisiei din zilele de 6 şi 13 martie şi 4 aprilie  2007.
În conformitate cu prevederile art. 55  din Regulamentul Camerei Deputaţilor, republicat, la dezbateri a participat, domnul senator Marius Marinescu, în calitate de iniţiator..

 Propunerea legislativă reglementează completarea  art. 21. din Legea nr. 544/2001 privind liberul acces la informaţiile de interes public, cu un nou alineat, în sensul responsabilizării conducătorilor, astfel încât refuzul accesului la informaţiile de interes public să angajeze nu numai răspunderea persoanei din compartimentul de relaţii publice, desemnată pentru aplicarea prevederilor legii, ci şi pe a conducătorului autorităţii sau  instituţiei publice.
La lucrările Comisiei au fost prezenţi 15 deputaţi, din totalul de 19 membri ai Comisiei. 


Raportul Comisiei a fost adoptat cu unanimitatea voturilor celor prezenţi în sală în momentul votului.


Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru completarea Legii nr. 544 din 12 octombrie 2001 privind liberul acces la informaţiile de interes public.  
Motivarea respingerii se întemeiază pe faptul că, potrivit prevederilor art. 4 alin.(1) din Legea nr. 544/2001, atribuţiile, organizarea şi funcţionarea compartimentelor specializate, de informare şi relaţii publice se stabilesc prin regulamentul de organizare şi funcţionare a autorităţii sau instituţiei publice respective, iar potrivit art. 31 din Hotărârea Guvernului nr. 123/2002 pentru aprobarea Normelor metodologice de aplicare a Legii nr.544/2001, răspunderea disciplinară a funcţionarului desemnat pentru aplicarea prevederilor legii, se stabileşte conform Statutului funcţionarilor publici, statutelor speciale sau, după caz, Codului Muncii. În cazul în care o persoană se consideră vătămată în drepturile sale, fără a diferenţia dacă este vorba de un refuz al angajatului sau al conducătorului autorităţii ori al instituţiei publice, aceasta poate face plângere la secţia de contencios administrativ a tribunalului din raza teritorială în care domiciliază, ori în a cărei rază teritorială se află sediul autorităţii sau al instituţiei publice respective.. Instanţa poate obliga autoritatea sau instituţia publică să furnizeze informaţiile de interes public solicitate şi să plătească daune morale şi/sau patrimoniale. În situaţia în care se constată  o culpă a conducătorului autorităţii ori al  instituţiei publice acesta poate fi tras la răspundere pentru fapta proprie în condiţiile legii. 

